หุ้นกลางหอมโรดโชว์นอกถี่ชูแจกกำไรดี
หุ้นขนาดกลางเนื้อหอม ทุนต่างชาติรุมตอม แจกผลตอบแทนดีกว่าหุ้นใหญ่ โบรกเกอร์พาโรดโชว์ต่างประเทศถี่ขึ้น
28 ม.ค. 2556

หุ้นขนาดกลางเนื้อหอม ทุนต่างชาติรุมตอม แจกผลตอบแทนดีกว่าหุ้นใหญ่ โบรกเกอร์พาโรดโชว์ต่างประเทศถี่ขึ้น 
แหล่งข่าวจากบริษัทหลักทรัพย์ ซีไอเอ็มบี (ประเทศไทย) เปิดเผยว่า นักลงทุนต่างชาติหันมาให้ความสนใจลงทุนในหุ้นขนาดกลางมากขึ้น เพราะเห็นว่าเป็นกลุ่มที่มีโอกาสสร้างผลตอบแทนได้สูงกว่าหุ้นขนาดใหญ่ เช่น กลุ่มพลังงาน ซึ่งยังไม่น่าสนใจเข้าไปลงทุน 
ปีนี้บริษัทจึงมีแผนจะนำหุ้นขนาดกลางและขนาดเล็กที่มีปัจจัยพื้นฐานดี หุ้นใหม่ที่เพิ่งเข้าตลาดหุ้น ไปพบและให้ข้อมูล (โรดโชว์) กับนักลงทุนในต่างประเทศเดือนละครั้ง แถบประเทศสิงคโปร์ ฮ่องกง และมาเลเซีย ซึ่งบริษัทมีเครือข่าย 
ทั้งนี้ เมื่อช่วงต้นเดือน ม.ค.ที่ผ่านมา บริษัทได้พาบริษัท แสนสิริ ไปโรดโชว์กลุ่มประเทศยุโรป พบว่านักลงทุนให้ความสนใจจำนวนมาก ส่วนใหญ่เป็นกองทุนที่มีการลงทุนทั่วโลก และลงทุนในภูมิภาคเอเชีย 
เดือน มี.ค.นี้ บริษัทมีแผนจะพาบริษัท อนันดา ดีเวลลอปเม้นท์ (ANAN) ไปพบนักลงทุนที่ฮ่องกงและสิงคโปร์ เนื่องจากทิศทางของอนันดาฯ เริ่มปรับตัวดีขึ้น และราคาหุ้นยังไม่เพิ่มขึ้น ซึ่งมีโอกาสให้ผลตอบแทนที่สูง
นอกจากนี้ กลุ่มซีไอเอ็มบีได้ซื้อกิจการ Royal Bank of Scotland (RBS) ทำให้มีเครือข่ายครอบคลุมมากขึ้น จึงพยายามไปโรดโชว์แถบยุโรป อังกฤษ สหรัฐอเมริกา ปีละ 23 ครั้ง
“ปีนี้ตลาดหุ้นไทยน่าจะโดดเด่นที่สุดในภูมิภาคนี้ และต่างชาติให้ความสนใจ จากที่การเมืองไทยนิ่ง ขณะที่มาเลเซียการเมืองมีความไม่แน่นอนจากการที่จะมีเลือกตั้งในปีนี้ และอินโดนีเซียมีการเลือกตั้งในปีหน้า ส่วนตลาดหุ้นฟิลิปปินส์สภาพคล่องซื้อขายน้อย” แหล่งข่าวเปิดเผย